למרות התנגדות התביעה ולפנים משורת הדין, החליט בית משפט לתעבורה בפתח תקווה לדחות פעם נוספת את פתיחת משפטו של נשיא בית משפט המחוזי בתל אביב, השופט איתן אורנשטיין, הנאשם כי בזמן נהיגה בנתיבי איילון (כביש 20) השתמש בטלפון הנייד. אורנשטיין שיכול היה לשלם קנס העדיף לעמוד למשפט.

נשיא המחוזי מואשם: "שוחח בסלולרי בלי דיבורית"

השופט הואשם בעבירה על החוק - מבקש להשפט (צילום: shutterstock)

היום התקיים דיון נוסף במשפטו של השופט אורנשטיין הנאשם כי בתאריך 15.1.18 נהג ברכבו בכביש איילון לכיוון צפון. במהלך נסיעתו הבחין בו שוטר מסיירת האופנועים של משטרת התנועה כשהוא מדבר בטלפון שלא באמצעות הדיבורית. שופט המחוזי קיבל דו"ח כפי שהיה מקבל כל נהג שעובר עבירה דומה, אך השופט בחר לעמוד לדין ולא לשלם.

יש לציין כי עקב תפקידו של אורנשטיין וכדי למנוע ניגוד עניינים, לא הוזמן השופט לדין בבית משפט לתעבורה בתל אביב והתיק הועבר לבית משפט לתעבורה בפתח תקווה, השייך למחוז מרכז ולא למחוז תל אביב שאורנשטיין נשיאו. בעניינו של השופט התקיים כבר דיון אחד שנדחה, כדי לאפשר לסניגורו, עו"ד אוהד מלמה, להגיע להסדר עם התביעה.

לדיון שהתקיים הבוקר אורנשטיין לא התייצב, וסניגורו ביקש לדחות שוב את הדיון כדי להגיע להסדר עם התביעה. התביעה התנגדה בדיון לדחיה נוספת אך השופט יוסף ריבלין נעתר לבקשת הסניגור וקבע כי עד למועד הדיון הבא יחליט הנאשם אם הוא כופר או מודה במיוחס לו - "אין מקום לדחיות כה רבות והדחייה היום ניתנה לפנים משורת הדין", קבע השופט.